CELEX: 62010TN0221
Language: sk
Date: 2010-05-18 00:00:00
Title: Vec T-221/10: Žaloba podaná 18. mája 2010 — Iberdrola/Komisia

3.7.2010   
            
            
               SK
            
            
               Úradný vestník Európskej únie
            
            
               C 179/55
            
         Žaloba podaná 18. mája 2010 — Iberdrola/Komisia
   (Vec T-221/10)
   2010/C 179/94
   Jazyk konania: španielčina
   
      Účastníci konania
   
   
      Žalobkyňa: Iberdrola, SA (Bilbao, Španielsko) (v zastúpení: J. Ruiz Calzado, M. Núñez Müller a J. Domínguez Pérez, advokáti)
   
      Žalovaná: Európska komisia
   
      Návrhy žalobkyne
   
   
               —
            
            
               zrušiť článok 1 ods. 1 napadnutého rozhodnutia,
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Rozhodnutie, ktoré je predmetom tejto žaloby je rovnaké ako rozhodnutie napádané vo veci T-219/10 Autogrill España/Komisia.
   Žalobné dôvody a hlavné tvrdenia sú podobné žalobným dôvodom a hlavným tvrdeniam uvádzaným v predmetnej veci. Konkrétne žalobkyňa namieta:
   
               —
            
            
               že Komisia sa dopustila zjavného nesprávneho posúdenia, keď prijala záver, že opatrenie článku 12 ods. 5 TRLIS predstavuje štátnu pomoc nezlučiteľnú s vnútorným trhom, keďže nezohľadnila pozitívne účinky vyplývajúce z predmetného opatrenia a ignorovala priaznivý účinok opatrenia na dosiahnutie cieľov, ktoré sledujú ostatné články Zmluvy,
            
         
               —
            
            
               že Komisia porušila zásadu legitímnej dôvery a zásadu rovnakého zaobchádzania, keď sa odchýlila od usmernení oznámenia o priamych daniach a správnej praxe prijatej podľa tohto oznámenia,
            
         
               —
            
            
               že Komisia porušila zásadu riadnej správy vecí verejných, ktorá ju zaväzuje skúmať starostlivo, podrobne a nestranne všetky relevantné skutočnosti prípadu, nepokračujúc v konaní (ako to spravila vo vzťahu k nadobudnutiam mimo Spoločenstva), s cieľom preukázať údajnú selektívnosť opatrenia, a pred prijatím záveru overiť presný dosah praktických prekážok obchodnej fúzie v rámci Spoločenstva,
            
         
               —
            
            
               že Komisia porušila svoju povinnosť rešpektovať schému Zmluvy a zabezpečiť koherentné uplatnenie pravidiel týkajúcich sa kontroly štátnej pomoci a pravidiel týkajúcich sa ostatných zásad a slobôd podľa Zmluvy, ako je voľný pohyb kapitálu a vytvorenie vnútorného trhu,
            
         
               —
            
            
               že napadnuté rozhodnutie nie je dostatočne odôvodnené, pokiaľ ide o určité dôležité aspekty posúdenia selektivity opatrenia a jeho vplyvu na hospodársku súťaž a obchodovanie medzi členskými štátmi, zo strany Komisie.